Palangoje nuo kovo 16 d. iki kovo 27 d. privalomai stabdomas ugdymo ir vaikų priežiūros procesas bei švietimo veikla mokyklose 

Vykdant Lietuvos Respublikos sveikatos apsaugos ministro-valstybės lygio ekstremaliosios situacijos valstybės operacijų vadovo 2020 m. kovo 12 d. sprendimą Nr. V-343 „Dėl koronaviruso (COVID-19) valdymo priemonių“ nuo 2020 m. kovo 16 d. iki 2020 m. kovo 27 d. Palangoje, kaip ir visoje šalyje, privalomai stabdomas ugdymo ir vaikų priežiūros procesas ir švietimo veikla mokyklose.
Palangos miesto savivaldybės administracijos direktoriaus įsakymu Palangos miesto savivaldybės švietimo įstaigų vadovai įpareigoti nuo 2020 m. kovo 16 d. iki 2020 m. kovo 27 d. privalomai stabdyti ugdymo ir vaikų priežiūros procesą ir švietimo veiklą mokyklose. Mokinių pavasario (Velykų) atostogų metu (nuo 2020 m. kovo 16 d. iki 2020 m. kovo 27 d.) bendrojo ugdymo mokyklų vadovai įpareigoti pasiruošti taikyti ugdymo procesą nuotoliniu būdu, pasibaigus mokinių pavasario (Velykų) atostogoms. 

Nuo 2020 m. kovo 16 d. iki 2020 m. kovo 27 d. Palangos miesto savivaldybės švietimo įstaigų vadovai taip pat įpareigoti: 

- neorganizuoti posėdžių, susirinkimų, konferencijų, pasitarimų ir darbą, vengiant tiesioginio kontakto su asmenimis, organizuoti nuotoliniu būdu, naudojant telekomunikacijos priemones (vaizdo ir garso konferenciniu ryšiu);

- dėl susidariusios epidemiologinės situacijos neišleisti pedagogų, darbuotojų ir mokinių į komandiruotes, olimpiadas, konkursus, renginius ir keliones iki 2020 m. balandžio 14 d. 

- užtikrinti švietimo įstaigose tinkamą higienos normų laikymąsi (patalpų valymą, vėdinimą ir kt.);

- nuo 2020 m. kovo 16 d. iki 2020 m. kovo 27 d. skelbti Savivaldybės teikiamą informaciją švietimo įstaigų bendruomenėms per el. dienyną, el. paštu ir įstaigos interneto svetainėje. 

Palangos miesto savivaldybės administracijos Švietimo skyriaus vedėjai Laimai Valužienei (jai nesant – Švietimo skyriaus vedėjo pavaduotojai Nijolei Vargonienei) pavesta, atsižvelgiant į Švietimo, mokslo ir sporto ministerijos rekomendacijas, nuo 2020 m. kovo 16 d. iki 2020 m. kovo 27 d. koordinuoti išimtinius vaikų priežiūros ikimokyklinio ugdymo mokyklose, jeigu to neįmanoma įgyvendinti namuose, atvejus. 

Už šio įsakymo vykdymą tiesiogiai yra atsakingi švietimo įstaigų vadovai, o  administracinę priežiūrą vykdo Palangos miesto savivaldybės administracijos Švietimo skyriaus vedėja Laima Valužienė (jai nesant - Švietimo skyriaus vedėjo pavaduotoja Nijolė Vargonienė). 

